Масджид ал-Харам
Масджид ал-Харам или Свещената джамия () в свещения град Мека, Саудитска Арабия е най-голямата, най-старата и най-почитаната джамия, в чийто двор се намира древният храм Кааба. Джамията е известна също и като Харам или Харам Шариф. В нея се извършват редица обреди от поклонението хадж. Спомената е в Корана като посоката на новата кибла (2:142–145). Най-старите части от съществуващата сграда датират от 16 век.

Настоящата постройка заема 356 800 м2 площ, включително външните и вътрешните пространства, предназначени за молитва и по време на хадж може да побере до 4 милиона души. В двора
на джамията се намират Кааба, кладенецът Замзам, „мястото на Ибрахим“ и др.

История

В исляма 
Според ислямската традиция джамията е била построена от ангели още преди сътворението на човека, когато Бог наредил на земята да бъде определено място за богослужение, което да отразява небесния дом, наречен Ал-Байту И-Мамур (на арабски: البيت المعمور, Място за богослужение на ангелите). Вярва се, че Ал-Байту И-Мамур се намира в небесата точно над Кааба. Първата Кааба е построена от ангелите, а Адам е първият човек, който я е построил отново. От време на време джамията била разрушавана и възстановявана.

Според ислямските вярвания тя е била построена от Ибрахим и сина му Исмаил. Било им наредено от Аллах да построят Кааба и джамия. В Масджид ал-Харам няма нищо магическо, като изключим извора Замзам.

Извън религиозните предания, първата мюсюлманска постройка на мястото е стена, издигната през 638 г. около Кааба от втория халиф Омар. Следващите халифи добавят стени, колони и декорации. По-съществено обновление има по време на Абасидския халиф ал-Махди (775 – 785), който премества стените и разширява сградата така, че Кааба да се окаже в центъра на двора. В началото на XIV век джамията претърпява пожар и наводнение и е построена наново. През 1571 г. архитект Мимар Синан по заповед на султан Селим II извършва значителни подобрения и заменя плоския покрив с малки кубета. Османските добавки са най-старата запазена част на съвременната сграда..

XX век 
Първото осветление с електричество е прекарано в началото на века от Хюсеин Бин Али, емир на Мека и крал на Хиджаз. Електрическо озвучаване е използвано за първи път през 1948 г. Най-значителните промени настъпват през втората половина на XX век, когато възможностите за полети нарастват драстично, с което нараства броят на поклонниците, а приходите от нефтените находища увеличават благосъстоянието в Саудитска Арабия.

На 20 ноември 1979 г. джамията е превзета от ислямски бунтовници.

Източници 

Харам
Мека